3858 Kosbaar en waardevol - Forum 2.0 - jimileroux30
3858 Kosbaar en waardevol
Posted by Jimi le Roux on October 30, 2018 at 9:05am in Padlangs oordenkings
Is twee mossies nie vir 'n sent te koop nie? En tog sal nie een van hulle op die grond val sonder die wil van julle Vader nie. Van julle is selfs die hare op julle kop almal getel. Moet dan nie bang wees nie. Julle is meer werd as baie mossies. Mat 10:29-31 NAV
Die mens is die hoogtepunt van die skepping en die beelddraer van God – hy het hoë waarde! Die feit dat God menswees en menslikheid hoog aanslaan is veral sigbaar in die feit dat Hy self – in Jesus Christus – mens word! Jesus noem Homself graag die “Mensekind” (letterlik: “Seun van die Mens”), waarmee Hy Homself as ‘n gewone mens of ‘n ware mens beskryf. Ja, Jesus is God wat mens geword het – meer nog, Jesus het sy menslikheid weer saam met Hom geneem na God toe! Daar, aan die regterhand van die Vader, leef die “Mens” vir ewig – die kruis se merke steeds sigbaar op sy hande en voete. Ja, God het ‘n intense belangstelling en betrokkenheid by die mens wat Hy gemaak het! Jesus onderstreep dit ook – soos hier – dat die mens vir God kosbaar en waardevol is. Sy les daarmee is dat ons nie bang hoef te wees nie. God sorg vir ons! Glo dit tog, mens!
Dankie Vader, dat ek meer werd is as al die voëls van die hemel, as al die lelies van die veld. Dankie dat U altyd vir my sorg. Help my om in daardie wete te ontspan. Amen.
Glo radikaal dat God vir jou sorg!